Document ID: 31998D0072

ΑΠΟΦΑΣΗ ΤΗΣ ΕΠΙΤΡΟΠΗΣ της 8ης Ιανουαρίου 1998 σχετικά με αίτηση για την επιστροφή δασμών αντιντάμπινγκ που έχουν εισπραχθεί επί των εισαγωγών υφασμένων σάκων από πολυολεφίνες, καταγωγής Λαϊκής Δημοκρατίας της Κίνας (Το κείμενο στην αγγλική γλώσσα είναι το μόνο αυθεντικό) (98/72/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 384/96 του Συμβουλίου, της 22ας Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας (1), όπως τροποποιήθηκε από τον κανονισμό (ΕΚ) αριθ. 2331/96 (2) (εφεξής καλούμενος «βασικός κανονισμός»), και ιδίως το άρθρο 11,
Έπειτα από διαβουλεύσεις με τη συμβουλευτική επιτροπή,
Εκτιμώντας τα ακόλουθα:
Α. ΔΙΑΔΙΚΑΣΙΑ
(1) Με τον κανονισμό (ΕΟΚ) αριθ. 3308/90 (3) του Συμβουλίου επιβλήθηκε οριστικός δασμός αντιντάμπινγκ στις εισαγωγές υφασμένων σάκων από πολυολεφίνες, καταγωγής Λαϊκής Δημοκρατίας της Κίνας, που υπάγονται στον κωδικό της ΣΟ ex 6305 31 91. Το ύψος του οριστικού δασμού καθορίστηκε σε 43,4 %.
(2) Με τον κανονισμό (ΕΟΚ) αριθ. 2346/93 (4), ο παραπάνω κανονισμός τροποποιήθηκε και το ύψος του δασμού ανήλθε σε 85,7 %.
(3) Στις 18 Μαΐου 1995, η Envopak Group Ltd εισήγαγε μια αποστολή υφασμένων σάκων από πολυολεφίνες καταγωγής Λαϊκής Δημοκρατίας της Κίνας, που προορίζονταν για την εταιρεία DHL. Τα εν λόγω εμπορεύματα διασαφήθηκαν στη δασμολογική κλάση 6305 39 00. Η κατάταξη αυτή αμφισβητήθηκε από τη διοίκηση τελωνείων και ειδικών φόρων του Ηνωμένου Βασιλείου, η οποία, στις 26 Μαΐου 1995, καθόρισε ότι η ακριβής κατάταξη των προϊόντων ήταν στην κλάση 6305 31 91 και ότι, επομένως, τα προϊόντα αυτά υπόκειντο σε δασμό ύψους 85,7 %. Οι δασμοί αντιντάμπινγκ καταβλήθηκαν τελικά στις 25 Ιουλίου 1995.
(4) Κατά της επιβολής του δασμού αντιντάμπινγκ, ο τελικός αποδέκτης των προϊόντων, η εταιρεία διεθνούς ταχέος ταχυδρομείου DHL, υπέβαλε προσφυγή στις 20 Ιουνίου 1995 προς τη διοίκηση τελωνείων και ειδικών φόρων του Ηνωμένου Βασιλείου ζητώντας επανεξέταση δυνάμει της νομοθεσίας του Ηνωμένου Βασιλείου που εφαρμόζει το άρθρο 245 του κοινοτικού τελωνεικού κώδικα και υποστηρίζοντας ότι τα προϊόντα έπρεπε να καταταχθούν στη δασμολογική κλάση 4202 ως σάκοι ταξιδίου. Στις 28 Ιουνίου 1995, η επανεξέταση επιβεβαίωσε την κατάταξη στη δασμολογική κλάση 6305 31 91.
(5) Εν συνεχεία, στις 2 Αυγούστου 1995, η Envopak υπέβαλε στο δικαστήριο για ΦΠΑ και δασμούς επίσημη προσφυγή, σύμφωνα με το άρθρο 245 του κοινοτικού τελωνειακού κώδικα, υποστηρίζοντας ότι τα εν λόγω προϊόντα έπρεπε να καταταχθούν στη δασμολογική κλάση 4202. Το δικαστήριο εξέτασε την προσφυγή στις 7 Δεκεμβρίου 1995 και στις 16 Ιανουαρίου 1996 επιβεβαίωσε ότι η κατάταξη στη δασμολογική κλάση 6305 31 91 ήταν ορθή.
(6) Με την ανακοίνωση έναρξης διαδικασίας 95/C 271/03) (5) και μετά από καταγγελία που κατέθεσε η ευρωπαϊκή ένωση κλωστοϋφαντουργικών πολυολεφινών, στις 17 Οκτωβρίου 1995, η Επιτροπή κίνησε διαδικασία επανεξέτασης των ισχυόντων μέτρων αντιντάμπινγκ στις εισαγωγές υφασμένων σάκων από πολυολεφίνες καταγωγής Λαϊκής Δημοκρατίας της Κίνας, σύμφωνα με το άρθρο 11 παράγραφοι 2 και 3 του κανονισμού (ΕΚ) αριθ. 3283/94.
Στις 21 Μαρτίου 1996, η Envopak Group Ltd υπέβαλε παρατηρήσεις στην Επιτροπή σύμφωνα με τις οποίες τα εν λόγω προϊόντα δεν εντάσσονται στο πεδίο εφαρμογής του κανονισμού (ΕΟΚ) αριθ. 3308/90. Η Επιτροπή επιβεβαίωσε ότι, στο πλαίσιο της επανεξέτασης, τα εν λόγω προϊόντα εντάσσονται στο πεδίο εφαρμογής του κανονισμού (ΕΚ) αριθ. 3308/90 και ενημέρωσε την Envopak Group Ltd στις 20 Ιουνίου 1996.
(7) Στις 16 Ιουλίου 1996, σύμφωνα με το άρθρο 11 παράγραφος 8 του βασικού κανονισμού, η Envopak Group Ltd υπέβαλε αίτηση για την επιστροφή των οριστικών δασμών αντιντάμπινγκ που καταβλήθηκαν για την εισαγωγή αποστολής υφασμένων σάκων από πολυολεφίνες, καταγωγής Λαϊκής Δημοκρατίας της Κίνας, στις 18 Μαΐου 1995.
(8) Στις 30 Ιουνίου 1997, η Επιτροπή κοινοποίησε στην αιτούσα τα κύρια περιστατικά και εκτιμήσεις βάσει των οποίων σκόπευε να δηλώσει την αίτηση ως απαράδεκτη, και έδωσε τη δυνατότητα στην αιτούσα ναυποβάλει τις παρατηρήσεις της πριν από την τελική απόφαση. Η αιτούσα παρατήρησε ότι, κατά την άποψή της, η Επιτροπή δεν εξέτασε κατά το δέοντα τρόπο το θέμα του ομοειδούς προϊόντος στο πλαίσιο της διαδικασίας επιστροφής.
Β. ΕΠΙΧΕΙΡΗΜΑΤΟΛΟΓΙΑ ΤΗΣ ΑΙΤΟΥΣΑΣ
(9) Η αιτούσα διατείνεται, σύμφωνα με το άρθρο 11 παράγραφος 8 του βασικού κανονισμού, ότι το περιθώριο ντάμπινγκ σχετικά με τους υφασμένους σάκους από πολυολεφίνες που εισήχθησαν στις 18 Μαΐου 1995 έχει εξαλειφθεί σε σύγκριση με το επίπεδο 85,7 % του δασμού αντιντάμπινγκ που καθορίστηκε με τον κανονισμό (ΕΟΚ) αριθ. 3308/90.
(10) Επιπλέον, η αιτούσα υποστήριξε ότι το υπό εξέταση προϊόν δεν πρέπει να καταταχθεί στα δασμολογική κλάση 6305 31 91 και ότι, επομένως, δεν πρέπει να υποβληθεί σε δασμούς αντιντάμπινγκ.
(11) Η αιτούσα υποστήριξε επίσης ότι το υπό εξέταση προϊόν, παρότι κατατάσσεται στη δασμολογική κλάση 6305 31 91, δεν αποτελεί ομοειδές προϊόν και ότι, επομένως, δεν πρέπει να υποβληθεί σε δασμούς αντιντάμπινγκ.
(12) Τέλος, στην αίτηση επιστροφής, η αιτούσα παραδέχθηκε ότι η ίδια η αίτηση υποβλήθηκε εκπρόθεσμα. Ωστόσο, υποστήριξε ότι η Επιτροπή πρέπει να λάβει υπόψη τις έκτακτες περιστάσεις της υπόθεσης -και συγκεκριμένα τη μεγάλη διάρκεια των διαδικασιών προσφυγής στις εθνικές τελωνειακές αρχές που περιγράφονται στις παραπάνω αιτιολογικές σκέψεις 4 και 5 καθώς και τον απαιτούμενο χρόνο για την υποβολή στην Επιτροπή των παρατηρήσεων σχετικά με το ομοειδές προϊόν- και να δώσει παράταση της προθεσμίας υποβολής της αίτησης θεωρώντας την τελευταία ως παραδεκτή.
Γ. ΠΑΡΑΔΕΚΤΟ
1. Ομοειδές προϊόν και κατάταξη
(13) Ο σκοπός της διαδικασίας επιστροφής δεν είναι να εξετάσει τα θέματα τα σχετικά με το ομοειδές προϊόν ή την τελωνειακή κατάταξη. Το άρθρο 11 παράγραφος 8 του βασικού κανονισμού ορίζει ότι ένας εισαγωγέας δύναται να ζητήσει την επιστροφή δασμών, εφόσον αποδεικνύεται ότι το περιθώριο ντάμπινγκ που ελήφθη ως βάση για την καταβολή των δασμών έχει εξαλειφθεί η μειωθεί σε επίπεδο κατώτερο του ύψους του ισχύοντος δασμού. Τούτο συνεπάγεται ότι ορθώς καθορίστηκε η υπαγωγή των εισαγωγών των εν λόγω προϊόντων στην εφαρμογή των ισχυόντων μέτρων. Επομένως, τα θέματα του ομοειδούς προϊόντος και της δασμολογικής κατάταξης είναι άσχετα όσον αφορά τη διαδικασία επιστροφής και έχουν εξεταστεί στο κατάλληλο πλαίσιο, όπως περιγράφεται στις αιτιολογικές σκέψεις 3 έως 6.
2. Προθεσμία
(14) Το άρθρο 11 παράγραφος 8 του βασικού κανονισμού ορίζει ότι προκειμένου να ζητήσει την επιστροφή δασμών αντιντάμπινγκ, ο εισαγωγέας υποβάλλει αίτηση εντός έξι μηνών από την ημερομηνία κατά την οποία οι αρμόδιες αρχές καθόρισαν με τον προβλεπόμενο τρόπο το ύψος των προς επιβολή οριστικών δασμών. Η τήρηση της προθεσμίας υποβολής αποτελεί καθοριστική προϋπόθεση για το παραδεκτό μιας αίτησης επιστροφής και δεν υπόκειται σε εξαιρέσεις, αδιάφορα από τις περιστάσεις.
Επομένως, η προθεσμία των έξι μηνών που ορίζει το άρθρο 11 παράγραφος 8 για την υποβολή της αίτησης δεν μπορεί να ανασταλεί ούτε από τις διαδικασίες προσφυγής στις εθνικές τελωνειακές αρχές ούτε από την υποβολή παρατηρήσεων στην Επιτροπή σχετικά με το θέμα του ομοειδούς προϊόντος.
(15) Επομένως, θεωρήθηκε ότι οι οριστικοί δασμοί που πρέπει να εισαχθούν προσδιορίστηκαν πριν από τις 26 Μαΐου 1995. Επομένως, η προθεσμία των έξι μηνών έληξε στις 26 Νοεμβρίου 1995.
Η αίτηση υποβλήθηκε στις 25 Ιουλίου 1996, μετά τη λήξη της προθεσμίας, και, επομένως, απορρίπτεται ως απαράδεκτη,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Απορρίπτεται η αίτηση επιστροφής δασμών αντιντάμπινγκ την οποία έχει υποβάλει η Envopak Group Ltd για την εισαγωγή υφασμένων σάκων από πολυολεφίνες, καταγωγής Λαϊκής Δημοκρατίας της Κίνας, στις 18 Μαΐου 1995.
Άρθρο 2
Η παρούσα απόφαση απευθύνεται στο Ηνωμένο Βασίλειο της Μεγάλης Βρετανίας και της Βορείου Ιρλανδίας και στην Envopak Group Ltd.
Βρυξέλλες, 8 Ιανουαρίου 1998.

Labels: 18
3
4
1